**ДӘРЕСЛӘРДӘ ҺӘМ ДӘРЕСТӘН ТЫШ ЧАРАЛАРДА УКУЧЫЛАРДА ТОЛЕРАНТЛЫК ТӘРБИЯЛӘҮ**

Аралашу культурасы проблемасы – мәктәптә, тулаем җәмгыятьтә иң кискен проблемаларның берсе. Бер- береңә карата түзеп тору мөһим, әмма бу җиңел тугел. Бүгенге көнгә укуның беренче көннәреннән үк толерантлык культурасы тәрбияләү зарурлыгы барлыкка килә. Балалар, бигрәк тә яшүсмерләр мохитендә, агрессия, мәрхәмәтсезлек, усаллык киң таралган. Без балаларны толерантлык рухында, башка кешеләрнең хокукларын һәм иреген хөрмәт итәргә өйрәтеп тәрбияләүнең нәтиҗәле механизмнарын эзлибез.

Тотрыклы (толерант) шәхес тәрбияләү ул- беренчедән, кешеләргә карата түземле, кешелекле, шәфкатьле булу; икенчедән укучыларда башка милләт кешеләренә, аларның мәдәниятына уңай мөнәсәбәт булдыру дигән сүз. Без балаларда үз халкыбызга, үз илебезгә мәхәббәт тәрбияләү белән генә чикләнмичә, кайда яшәүләренә һәм нинди милләт кешеләре булуга карамастан – барлык халыкларны, аларның мәдәниятын, гореф-гадәт, традицияләрен хөрмәт итәргә, табигатьне яратырга өйрәтәбез, гомумкешелек кыйммәтләре белән таныштырабыз. Үз мәдәниятләре белән беррәттән, укучылар башка халыкларның да мәдәниятен, телен белергә тиеш.

Татарстан республикасы — күпмилләтле дәүләт. Биредә татарлар, руслар, удмуртлар, чуашлар, марилар, башкортлар һәм башка бик күп милләт халкы яши. Ләкин бар милләт халкының гореф- гадәтләрен ,телләрен өйрәнү бик авыр. Шуңа күрә укытучы балаларда һәр милләт кешесенә, һәр милләт халкының гореф-гадәтләренә карата хөрмәт тәрбияләргә тиеш. Укучылар һәр балага үзенең гореф-гадәтләре, үзенең җырлары, милли биюләре, атаклы кешеләре булган милләт вәкиле, аерым шәхес итеп карарга кирәклеген төшенергә тиеш.

Укучыларда толерантлык тәрбияләүне ике төрле юнәлештә алып барырга мөмкин:

1.Дәрес вакытында эш.

2.Дәрестән тыш эш.

Дәрес вакытында толерантлыкны тәрбияләүдә китап — иң кулай, уңай чараларның берсе. Матур әдәбият әсәрләре, татар халык авыз иҗаты, төрле халык әкиятләре балаларда мәрхәмәтлелек, түземлелек, игелеклелек, шәфкатьлелек, юмартлык һ.б. шундый сыйфатларны тәрбияләүдә зур роль уйный. Әкиятләр уку, иллюстрацияләрен карау, әңгәмәләр уздыру, әкиятләрне сәхнәләштерү, катнашучы геройлар белән очрашу балаларда уңай тәэсир калдыра. Мәкаль, табышмаклар һәм әйтемнәр укыйбыз, ятлыйбыз. Укучылар белән читтән торып икенче милләт вәкилләре белән очрашулар үткәрергә мөмкин.

2012нче елдан мәктәпләрдә 4- 5нче сыйныфларда “Россия халыкларының рухи-әхлакый мәдәнияте һәм этика нигезләре” курсы укытыла башлады. Аның максаты кече яшьтәге мәктәп балаларында әхлакый тәрбияләүгә, Россиянең күп милләтле халкының мәдәни һәм дини традицияләрен белүгә һәм хөрмәт итүгә нигезләнгән, шулай ук башка мәдәниятләр һәм карашлар вәкилләре белән әңгәмәгә нигезләнгән әхлакый тәрбия формалаштыру.Дәрес вакытында укучылар белән милли – төбәк компонентын өйрәнү, халыкларның бердәмлеген, байлыкларның әһәмиятен төшендерү зур нәтиҗә бирә.

Дәрестән тыш чаралар итеп толерантлык дәресләре,сыйныф сәгатьләре үткәрү, музейларга, күргәзмәләргә экскурсияләр оештыру әһәмиятле. Мәсәлән, “Толерантлы булу… Нәрсә ул?”,“Авылның һәм районның милли составы”, “Минем кече Ватаным”, ”Тату булыйк“, “Конфликтлар. Аларны чишү юллары” кебек темаларга тәрбия сәгатьләре үткәрергә мөмкин. Ел дәвамында милли бәйрәмнәр –“Масленица”, “Сөмбелә” , “Сабантуй”, “Нәүрүз”, “Питрау”, җирле язучылар белән очрашулар үткәрелә. Болар барысы толерантлы бала, шәхес тәрбияләүдә зур, мөһим роль уйный.

Мамадыш җирлеге мисалында укучыларда толерантлык тәрбияләү авыр түгел. Күп милләт халкы бездә үзара дус яши. Үзебезнең милли горурлыкларыбыз янәшәсендә христиан диненә караган культура истәлекләрен өйрәнү ,башка милләттән булган бөек шәхесләр турында әңгәмәләр үткәрү укучыларның әйләнә-тирәне танып-белүен арттыра, башкаларга хөрмәт белән карарга өйрәтә. Мәктәпләрдә сыйныф сәгатьләре үрнәгендә Тормыш дәресләре” уздырыла.“Тормыш дәресләре” балаларга туган якны өйрәнеп, аның халкы һәм гореф- гадәтләре белән танышырга ярдәм итә. Районыбызда яшәүче төрле милләт халыкларын балалар белергә тиеш. Мари, чуаш, башкорт, удмуртларның тарихы, мәдәнияте, нәрсә белән шөгыльләнгәннәре турында әңгәмәләр уздырабыз, төрле милләт халыкларына карата дуслык-татулык, хөрмәт хисләре, уңай мөнәсәбәт тәрбиялибез. Шуның ярдәмендә балаларның белемнәре, кузаллаулары киңәйтелә, әйләнә-тирәне танып-белүен арттыра, башкаларга ихтирам белән карарга өйрәтә.

Без шуны да истә тотарга тиеш: толерантлык, ягъни гади генә әйткәндә түземлелек ике яклы , хәтта күп яклы булганда гына нәтиҗә бирә. Түзем булу белән беррәттән милли горурлык хисләре тәрбияләү, балаларның милли үзаңын арттыру янәшә торырга тиеш.

**Кулланылган әдәбият:**

1.Степанов П. В. Воспитание детей в духе толерантности.// Классный руководитель.-2002,№2.

2.Риэрдон Б.Э. Толерантность - дорога к миру. М.: Бонфи, 2009. - 304 с.

3.Степанов П. В. Феномен толерантности .// Классный руководитель.-2004, №3.